Papersnake/gushiwen huggingface dataset:
羊城郊外感秋
黄光宗（明代）

海国秋高马正肥，新人歌舞旧人非。松楸古墓麒麟冷，禾黍空城燕雀飞。

暮雨暗秋吹画角，晚亭黄叶落斜晖。岭南自古繁华地，回首烟花事已违。
大涤洞天留题
袁君儒（宋代）

断鳌立极天不崩，谁着天柱东南方。
浑沌无窍不斧凿，谁开九锁如回肠。
栖真其人今在吾，天坛千载空苍茫。
我来泉上一抚掌，龙洞激烈而腾骧。
翠蛟亭前无六月，天为洗涤心清涼。
雅欲削去仙隐迹，驱此山过云水乡。
留别富宣德
杨时（宋代）

富侯荆山姿，落落混燕石。
镌磨经世故，不磷乃天质。
轩裳傥来寄，既去宁须戚。
骅骝走长坂，一跌未为失。
秦庭谬瑕疵，睨柱终完璧。
君子有远怀，事道先器识。
千钧等鸿毛，始见乌获力。
行矣各勉旃，他时赖三益。
奉和袭美茶具十咏 茶坞
陆龟蒙（唐代）

茗地曲隈回，野行多缭绕。向阳就中密，背涧差还少。

遥盘云髻慢，乱簇香篝小。何处好幽期，满岩春露晓。
杏花
薛能（唐代）

活色生香第一流，手中移得近青楼。谁知艳性终相负，乱向春风笑不休。
答绍彭书来论晋帖误字
米芾（宋代）

何必识难字，辛苦笑扬雄。自古写字人，用字或不通。

要之皆一戏，不当问拙工。意足我自足，放笔一戏空。
丙子暮春偶成咏落花
龚诩（明代）

雨后残霞褪，风前碎锦飞。自知春已去，敢恨蝶来稀。
杂诗 其四
李复（宋代）

春鸠啄晴屋，露蝉吟高枝。群物感气动，飞鸣不自知。

冥心观物化，浩劫密推移。欲从扶桑翁，云间玩阳曦。
赠道士王玉壶
潘玙（宋代）

屦不染凡尘，云深竹屋春。
安心能学道，屋指别无人。
丹熟玄机透，琴清古乐真。
前缘君悟否，老子是龙身。
【双调】沉醉东风_月底花间酒
胡祗遹（元代）

月底花间酒壶，水边林下茅庐。避虎狼，盟鸥鹭，是个识字的渔夫。蓑笠纶竿钓今古，一任他斜风细雨。渔得鱼心满愿足，樵得樵眼笑眉舒。一个罢了钓竿，一个收了斤斧。林泉下偶然相遇，是两个不识字渔樵士大夫，他两个笑加加的谈今论古。
赠妓朱帘秀
锦织江边翠竹，绒穿海上明珠。月淡时，风清处，都隔断落红尘土。一片闲情任卷舒，挂尽朝云暮雨。
感月悲逝者
白居易（唐代）

存亡感月一潸然，月色今宵似往年。

何处曾经同望月，樱桃树下后堂前。
题浯溪摩崖碑
尤珍（清代）

有客示我《摩崖碑》，一幅之广径丈围。观者动色共叹赏，高文大字何瑰奇。

忆昔天宝禄山叛，长驱铁骑蹂京畿。至尊仓皇出奔蜀，太子灵武誓六师。

祸乱方殷以权济，苟不帝制众志离。乃践大位命诸将，收东西京不逾时。

奉迎还宫就尊养，尧禅舜让两得之。漫叟夙推老文学，濡毫撰述《中兴碑》。

鲁公笔力有神助，大书深刻青山陲。其后上皇在西内，张、李交煽思倾危。

奠定社稷诚大孝，何乃晚节晨昏亏？碑铭当日纪盛事，惟有扬颂无微词。

题碑后者为涪翁，其诗未免多刺讥。读书论世志未逮，摩挲古迹空嗟咨。
九日寄渭南文友
葛绍体（宋代）

自古吴兴山水窟，只今杖屦几人闲。
怀君九日登临处，知向何山向道山。
偈颂七十六首
释子益（宋代）

六载雪山修，几科没合杀。
半夜睹明星，和盲勃睟瞎。
以花枝好处安详折酒盏满时撋就持为韵赠徐了
陈文蔚（宋代）

春来凡草木，开处总成花。
东皇本无心，世人徒尔夸。
我爱花中王，矫矫出群姿。
非不爱桃李，桃李多繁枝。
寄主折花人，半开化正好。
折到离披时，翻成被花恼。
共纱在色香，他在精神处。
不惯识花人，未肯轻分付。
一放无风雨，花枝报平安。
白花须惜枝，容易莫伤残。
兰薰可以佩，幽人撷其芳。
红紫时所竞，安得细推详。
白面谁家郎，逢花便攀拍。
言会折花枝，折花人更别。
曲蘖有工夫，气味独醇厚。
欲酿胸中春，岂可樽无酒。
座上尝春风，客来同把盏。
妙处我独知，醺然面生暖。
浅深存斟酌，杯行不须满。
即满须持之，不持惧招损。
香液喷瓮面，红光浮满卮。
此为最佳处，亦是极难时。
杯深不可把，俯身为渠撋。
淋浪莫沾衣，操纵得其权。
有客太诗狂，斗酒约相就。
那识半醺时，春风满怀袖。
我有酒一壶，酝酿颇得宜。
饮这痊沈痾，赠子聊以持。
虞美人 春晴
张传（清代）

荼縻架上莺声细。也道春光丽。轻寒轻暖养花天。早有牡丹几种、色鲜妍。

晴丝抱逗残红片。兜住垂杨线。游人半为踏青归。恐怕妒花风雨、两相催。
汴梁公廨西楼二首 其一
路铎（金朝）

官舍谁言隘，西楼兴不穷。閒云欹枕里，飞鸟捲帘中。

风定天还水，烟虚月度松。回观犹有愧，破屋著卢仝。
涤虑轩
刘彝（宋代）

万事本无心，宁容意虑侵。
方池唯贮月，修竹不栖禽。
地静饶真趣，风长展梵音。
有人重税驾，经宿乐幽林。
和傅寺丞竹稳之什·竹隐
陈宓（宋代）

举世谩扰扰，谁能伴南山。
新怀太守印，雅意处士闲。
朝夕爱此君，相对一水间。
对酒忆贺监二首
李白（唐代）

四明有狂客，风流贺季真。
长安一相见，呼我谪仙人。
昔好杯中一，翻为松下尘。
金龟换酒处，却忆泪沾巾。

狂客归四明，山阴道士迎。
敕赐镜湖水，为君台沼荣。
人亡余故宅，空有荷花生。
念此杳如梦，凄然伤我情。
皇后阁五首 其四
韩维（宋代）

紫兰红蓼簇春盘，晓逐金壶下太官。朝遍三宫归已晚，日华明丽雪消残。
【仙吕】点绛唇_咏教习鼓诉
孙叔顺（元代）

咏教习鼓诉冤
每日学按龙韬，演习虎略。初开教，若论功劳，则俺先来到。
【混江龙】助威声号，将我先鸣三擂发根苗。渐渐的排成戈戟，纷纷的收聚枪刀。则这两片皮常与军官为耳目，一生心不离了小校做知交。虽是我有声难说，有运难消，又不比鸣廉击柝喝号。摇铃向军前，则我为头儿闹。面皮上常过了无数，助罗边不住的频敲。
【油葫芦】怎比恁那悠悠吹画角，也每不汤着不动着，教瞒儿满腹中恶气怎生消。夜阑时直捶到金鸡儿报，早晨间直熬的金乌落。他每都披着纸甲，挂着战袍，番来覆去由闹，早难道杀气阵云高。
【天下乐】却什么三十年学六韬，好教我逐朝心内焦，他每没一个有才能有机谋有智略。每日加空虚了五六番，干盘了十数遭，恰便似一场家杂剧了。
【醉中天】想当日两军闹，起全翼赴宣朝。将我击破花腔，它每都哭破眼胞。可正是发擂催军校，不付能勾引的离城去，又将他黎民掳掠，这的是恁破黄巢头件功劳。
【金盏儿】他每哭声苦，可教我怨声高。被我将他众英雄引上阴陵道，他每教场中胆气更那里有分毫。都不肯一心于国死，则待半路里转身逃。早难道养军千日，又得用在今朝。
【赚尾煞】将我击发，便声扬额闲下无声哨。旧声价，如今都坏了，谁敢向雷门行过一遭。则为我乱军心，将果报先招。自量度，天数难逃。若是再瞒上，将来又吃搞。终身累倒，皮鞚零，再怎敢军中一面骋英豪。
怀王制参
刘克庄（宋代）

因交明允知坡颍，喜少公文更雅醇。
方幸儒林得吾子，奈何宰相失斯人。
未挥潞国告廷制，久作河阳入幕宾。
自古埙篪宜送奏，开元张垍与张均。
拟四愁诗四首 其三
张载（魏晋）

我所思兮在陇原。欲往从之隔秦山。登崖远望涕泗连。我之怀秦心伤烦。

佳人遗我双角端。何以赠之雕玉环。愿因行云超重峦。终然莫致增永叹。
初至常州登太平塔
徐庭翼（清代）

未破浮生梦，观光驾客舟。龙城初寄迹，雁塔且閒游。

登览江山胜，吟怀品物稠。周郎驰骛地，黄菊几番秋。
送文太师致仕还洛三首 其二
苏辙（宋代）

齐鲁元勋古太师，寂寥千载恐无之。昔归暂缩经邦手，复起还无问道时。

入谒何曾须掖侍，到家依旧拥旌麾。孔公灵寿固应在，秋晚香山访佛祠。
题正觉院箨龙轩二首
王安石（宋代）

仙事茫茫不可知，箨龙空此见孙枝。
壶中若有闲天地，何苦归来问葛陂。
饮修仁茶
孙觌（宋代）

烟云吐长崖，风雨暗古县。竹舆赪两肩，弛担息微倦。

茗饮初一赪，老父有芹献。幽姿绝媚妩，著齿得瞑眩。

昏昏嗜睡翁，唤起风洒面。亦有不平心，尽从毛孔散。
咏怀
李延兴（元代）

白首殊方客，奔驰戎马间。时危忧母老，岁晚寄书还。

冻雪连荒野，寒云出乱山。苍茫西日外，痛哭倚柴关。
恭题文皇四骏图四首（录二首）
张居正（明代）

天马徕，翼飞龙。
蹄削玉，耳垂筒。
碧月悬双颊，明星贯两瞳。
文皇将士尽罴虎，复有龙驹助神武。
流矢当胸战不休，汗沟血点桃花雨。
坝上摧锋第一功，策勋何必减元戎。
君不见虎士标形麟阁里，龙驹亦入画图中。
紫骝马，金络月。
朝刷燕，晡秣越。
俶傥精权奇，超骧走灭没。
当年万马尽腾空，就中紫骝尤最雄。
战罢不知身着箭，飞来祇觉足生风。
北风猎猎吹原野，长河水澌血流赭。
谁言百万倒戈中，犹有弯弧射钩者。
贺新郎·谓是无情者
葛长庚（宋代）

谓是无情者。又如何、临歧欲别，泪珠如洒。此去兰舟双桨急，两岸秋山似画。况已是、芙蓉开也。小立西风杨柳岸，觉衣单、略说些些话。重把我，袖儿把。小词做了和愁写。送将归、要相思处，月明今夜。客里不堪仍送客，平昔交游亦寡。况惨惨、苍梧之野。未可凄凉休哽咽，更明朝、後日才方罢。却默默，斜阳下。
答宋懋宗寄夔州五十诗三首 其一
黄叔达（宋代）

五十清诗是碎金，试教掷地有馀音。方今台阁称多士，且傍江山好处吟。
桂隐纪咏四十八首 其三十一 琼莩亭
张镃（宋代）

莫羡海棠色，听言著子时。骊珠千万颗，撒向嫩桑枝。
题三昧泉
李石（宋代）

乳崖霜雪根，金地白莲蕊。
泉上碧眼师，秋月照清泚。
玉籢开明镜，肝胆两冤鬼。
若为人面创，如以佛手洗。
遂解七国仇，化为三昧水。
我来愧尘缨，与世无愧喜。
平生一瓢心，属餍岂为己。
定知蜀山龙，云雨高卧里。
微丝出游戏，僧饭冰入齿。
灌溉丹穴深，窈窕沧海底。
人怨旱火焦，雷公费鞭箠。
请师拄杖头，搅山唤龙起。
中书宿斋有寄
权德舆（唐代）

铜壶漏滴斗阑干，泛滟金波照露盘。

遥想洞房眠正熟，不堪深夜凤池寒。
述志
杜濬之（宋代）

宁往百里步，曲木不可息。
宁忍三日饿，邪蒿不可食。
虽云食息顷，便分淑与慝。
志士当暮年，闻道转历历。
要使此一身，如琢复如滌。
整冠与纳履，微嫌费疏剔。
未若瓜李地，绝不见吾迹。
乡试后自巩还田家，因谢邻友见过之作
卢象（唐代）

鸡鸣出东邑，马倦登南峦。落日见桑柘，翳然丘中寒。

邻家多旧见，投暝来相看。且问春税苦，兼陈行路难。

园场近阴壑，草木易凋残。峰晴雪犹积，涧深冰已团。

浮名知何用，岁晏不成欢。置酒共君饮，当歌聊自宽。
颂古九首
释了演（宋代）

忽闻幕下哭哀哀，顿使天台对五台。
风月一天今古在，通身是口也难开。
豹留皮
顾陈垿（清代）

豹留皮，人留名，死无所留，不如无生。大丈夫，得死所，光奕奕，照千古。

王铁枪，不识字，但好武。郓州失，铁枪出，破强敌，斯三日。

妻子羁唐勿复言，男儿誓不私家室。辕门置酒出舟师，座客未散连锁摧。

亚子胆落守殷窜，威名播耳如春雷。青蝇营，贝锦成。

保銮溃，中都倾。吾枪可折，吾膝胜铁，谁能向斗鸡小儿屈。

惜哉豹，为鼠死，豹皮文独存，鼠腐臭未已。
戚将军赠宝剑歌
王世贞（明代）

曾向沧流剸怒鲸，酒阑分手赠书生。
芙蓉涩尽鱼鳞老，总为人间事转平。
湖州道中
蒋莼（清代）

山光万叠罨溪明，草绿平堤雨乍晴。十里桑阴浓到郭，春风时送剪刀声。
挽陈东湖先生 其二
张衡（两汉）

德星难再聚，薤露重兴悲。客忆芹边脍，孙寻膝上饴。

入门惟水竹，拜像见须眉。吾父亦丁丑，白云增梦思。
鹧鸪天·安分随缘事事宜
徐经孙（宋代）

安分随缘事事宜。平生快活过年时。长歌赤壁东坡赋，又咏归来元亮词。
开八帙，望期颐。人生如此古犹稀。香飘金粟如来供，岁岁今朝荐酒卮。
和虞军使易简字知能所寄唐律二首
杨万里（宋代）

柴桑卧病一茅庐，或棹孤舟或命车。
道丧今朝逢祖谢，诗工独步过应徐。
万山不隔相思字，数月之间两得书。
廊庙方将访乔木，碧梧翠竹看新除。
赠日者杨应斋
徐元杰（宋代）

烂柯山客命能知，人事更番一局棋。
甜卦易穷行苦卦，此时相局验他时。
穷通任理胡不可，灾福缘人要自持。
我老只堪渔钓隐，衰慵梦不到苍姬。
琐寒窗（寿欧阳教授）
彭正大（宋代）

千里儒流，称觞此际，梅花三度。书台最上，健羡一翁如许。问吴江、别来旧人，当时折柳凭谁语。但春在芹宫，芳滋兰畹，一帘今雨。

凭阑、凝望处。有绿水青山，乾坤付与。百年家谱，曾是斯文宗主。世间好景相寻，墨客骚人为伴侣。待西风、桂子重开，又步青云去。
味江
钟芳（明代）

脉脉观澜处，滔滔意与长。荐来源自浚，不息用全刚。

泽濊堪舆润，渊涵神智藏。会归连万派，东去沃扶桑。
依前韵酬张屯田和诗
韦骧（宋代）

落笔流星缓，酬言白璧轻。鄙辞翻可愧，老格有馀清。

择士无精鉴，糊名况旧程。更烦为大句，使我壮文评。
发湖州二首
罗公升（宋代）

秋色频於客鬓加，归期犹自叹无涯。
行缠剩欠江湖债，未著袈裟已出家。
偈
释德韶（宋代）

通玄峰顶，不是人间。
心外无法，满目青山。
挽华季充
陆以道（元代）

早慧推文举，多才许正平。诗声随日长，病骨与秋清。

桃叶歌先断，兰芽玉未成。灯前看麈尾，应自惜余生。
以鼎炉遗关子东有诗相谢次韵
王之望（宋代）

君家聚古无不有，不腆敝器何足奇。
两首新诗愧虚辱，恨无郜鼎为君移。
虞美人 题倪扶亭夫人优昙留影册
邓瑜（清代）

散花天女生花笔。如入维摩室。零绡碎锦认诗心。合印青田小篆、女云林。

匆匆掷笔骖鸾去。影在人何许。媵觞阁里翠帘空。忍道调铅吮粉、对秋风。
书事三首呈郎中机宜
廉布（宋代）

避地意何适，同时得二贤。
才名谁敢并，萧散或堪怜。
濁酒宁非道，枯藤自会禅。
尚须浮碧海，风月夜同船。
忠养堂，为张府掾赋
张昱（元代）

张氏构堂情已著，毛生捧檄事方新。府中才俊固多士，幕下孝廉惟此人。

返哺老乌怜白首，宜男芳草擅青春。莫论日用三牲养，一面欢颜足奉亲。
邵仲恭
岳珂（宋代）

宝晋大字之刻，尝同公游。必嗜好之素同，故忘情乎寻壑之与经丘。

予尝陋贞观慰问之不收。得此帖于乡，考百年之风流。

识者文曰：此吾宋之邵苏州也。
衣客
张耒（宋代）

城门抱关皆老兵，问客来早天未明。
我笑老翁勿嘲讪，我愧古未百千万。
道傍赫赫翁所见，寒热郡国欺乡县。
未之所畏敢不畏，嗟我此翁安得慢。
题兴化小阁
李新（宋代）

迎马玉簪看作竹，浸篱鸭绿已盈沟。
田园秀润吾无着，却要江湖一小舟。
钵囊有润何癯瘠，鱼鼓无声太寂寥。
更向冲衢见车马，可能不过虎溪桥。
春日田园杂兴
青山白云人（宋代）

昨夜东风雨一犁，晓晴邻巷共熙熙。遮门剩喜有桑柘，输国不忧无茧丝。

小妇饷耕因废织，老夫观社忽成诗。眼前物物是生意，却恨渊明归计迟。
次韵李元量谢司门干臣画山水诗
王安中（宋代）

江上家山晚翠浓，画痴端复觅诗穷。李侯卷去亦亡赖，却对吴侬赋北风。
君山
袁默（宋代）

君不闻吹箫得仙双帝子，宅门敕牌金书字。又不闻马家堂宇色未昏，宅门题作奉诚园。

古来将相多高第，今不为园即为寺。吾观黄歇相楚时，岂意异时真似此。

晚周诸国势相倾，齐赵信陵争下士。何术能令楚复强，三千宾客多珠履。

一旦不谋毋望人，身亡家破神朱英。嗟乎养士漫如许，得失何异一老兵。

吴墟索莫故城在，庭殿但闻钟磬声。猿哀鹤怨松风里，遗恨江流终未平。
摸鱼儿（和辛幼安韵）
赵善括（宋代）

喜连宵、四郊春雨。纷纷一阵红去。东君不爱闲桃李，春色尚余分数。云影住。任绣勒香轮，且阻寻芳路。农家相语。渐南亩浮青，西江涨绿，芳沼点萍絮。

西成事，端的今年不误。从他蝶恨蜂妒。莺啼也怨春多雨，不解与春分诉。新燕舞。犹记得、雕梁旧日空巢土。天涯劳苦。望故国江山，东风吹泪，渺渺在何处。
送李荣甫知事迁淮西 其二
许谦（元代）

淮水出桐柏，浙江发东阳。期会至沧海，千里遥相望。

源澄挠不浊，水德固可量。愿将此清泠，溥施彼一方。
和章都官洞庭诗
刘攽（宋代）

阅水须阅秋水时，洞庭八月为最宜。百川涌溢注平旷，倒卷溟海翻天池。

潇湘沅澧绀碧色，千里一片清琉璃。蜀江亦浊远不杂，正若黄组萦鉴匜。

长风簸轩一何壮，雪浪成山相蹙移。奔霆击电恣轰磕，素车白马交横驰。

朱垠骋望更无地，翼轸落影光参差。南极老人坐盘石，赤足皤鬓濯项颐。

修鳞巨鬣出万族，窟穴鳣鲔泥蛟螭。身躯长大竟无益，机械利器潜相随。

但令渔师贾馀勇，冒突死地常安之。巴蛇断骨不自免，此曹幺么何能辞。

秦皇属车八十一，赭衣伐山豪不羁。九疑不到二妃泣，圣贤失势令人悲。

忆登洛阳值摇落，暮霞新月含风漪。古今光景共一瞬，独绕四壁观题诗。

神官威岩鬓似戟，楼船持节森画旗。湘灵奔走伺颜色，鼓瑟献巧招冯夷。

新篇秀句远为寄，清风白芷丛余思。呼儿叠纸作报语，衰老抚事情孳孳。
缘识 其三十四
赵炅（宋代）

清洁恭虔禋上帝，郊仪大设康哉世。人心肯悦化来同，礼乐咸修依古制。

景福照明何举措，千官俨雅登云路。一阳初启煦仁风，我运唯扬均遍布。

道德功惭情不已，常如取朽九重里。未曾一日贵为尊，抚念苍生皆赤子。

羽卫旌幡花作队，雍熙民泰俱阛阓。承平岂足尽言之，万里山河观掌内。
九月朔晨兴
陆深（明代）

落叶纷可扫，客行殊未归。大化无停运，倦翼多卑飞。

凌寒怀执热，抚序悲授衣。物候变南北，世故有依违。

晦朔成代谢，所嗟知者稀。
同超然无尘饭柏林寺分题得柏字
释德洪（宋代）

沙村宿雨馀，炊烟淡寒色。山墟蚕市休，野饭渔舟隔。

忽逢柳际门，知有道人宅。扣扉山答响，童子出迎客。

空庭竟何有，冻死千岁柏。钟鸣食时至，老僧揖就席。

香粳定宿舂，露葵应晓摘。羌饥一饭美，何啻万钱直。

风轩纳山翠，引手扪石壁。爱此玉崔嵬，岁久自崩拆。

下有洄涡泉，甘凉冰齿颊。勿轻一脉微，去涨万顷泽。

吾行无疾徐，住佳去亦得。欲收有声画，绝景为摹刻。

兴来勿复缓，转顾成陈迹。
戏题林灵素画像
佚名（宋代）

当日先生在市廛，世人那识是真仙。只因学得飞升后，鸡犬相随也上天。
回雁峰
曾丰（宋代）

雁入穷南失意多，以峰为记誓毋过。
宁无忘记蹉过去，彼自轻生独奈何。
落第客塞下代卢龙诸将寄京洛相知四首
阮自华（明代）

破斧入洛下，楼船跨海滨。
金縢风蕴椟，铜柱日生尘。
彩笔词臣风，牙筹吏部贫。
当时烽火急，若个肯捐身。¤
熊主簿示梅花十绝诗至梅花已过因观海棠辄次
刘克庄（宋代）

海棠洞下醉忘归，岁月如驰不可追。
想得千株今合抱，此生未卜再游时。
和微之诗二十三首。和雨中花
白居易（唐代）

真宰倒持生杀柄，闲物命长人短命。松枝上鹤蓍下龟，

千年不死仍无病。人生不得似龟鹤，少去老来同旦暝。

何异花开旦暝间，未落仍遭风雨横。草得经年菜连月，

唯花不与多时节。一年三百六十日，花能几日供攀折。

桃李无言难自诉，黄莺解语凭君说。莺虽为说不分明，

叶底枝头谩饶舌。
寿乡人方轸
程敏政（明代）

山堂开宴洞仙讴，六十年来未白头。隐处远追盘谷景，寿醅新泼练江流。

丘园束帛期三老，甲第歌钟笑五侯。附鹤有诗应自此，蓬莱他日几添筹。
三日曲水侍宴应制
阎朝隐（唐代）

三月重三日，千春续万春。圣泽如东海，天文似北辰。

荷叶珠盘净，莲花宝盖新。陛下制万国，臣作水心人。
次韵何景山爱山亭
李石（宋代）

好山在楼头，行人在楼下。
爱山乃贵名，过者岂易假。
而况主与乃，君漫我亦且。
九峰紫阁间，可玩不可把。
岚光接云气，溜溜溢杯斚。
兹山于吾人，傥有一日雅。
从今两舍地，时复枉车马。
何必沧洲图，醉语剩挥写。
和钟道士若谷投赠韵
程公许（宋代）

流年衮衮拥头浪，萧骚白发三千丈。
人生劳禄底须多，何嗟及矣负米养。
沧溟不禁尾水汇，养素略窥道家说。
庶几真一复保全，可以众言强分裂。
瀛洲醉挥碧霞杯，集云峰前偶此来。
吏筘凫散铃索静，怪有飞佩锵琼瑰。
紫霄洞经曾熟读，归来烟霞光绕冠服。
嵯峨千仞狮子峰，寒棲旋营数间屋。
飚游为我晷刻停，汲泉引满如海鲸。
要学旌阳累功行，不妨天诏迟飞升。
岷峨念归可轻工发，枉辦青鞋并布袜。
禁闼侯藩信所遭，几曾爷空虚咄咄。
炉薰浪拟叩玄微，何如赵州东院西。
了知此理只麽是，亡羊何必惑多蹊。
自心有疑须自断，角用周遮添一重案。
炼师炼为我印证之，六合同风兮九州共贯。
寄友卿窄韵一首
葛胜仲（宋代）

昔子游鲁中，飘然起幽栖。翛翛一书簏，长物无所携。

辛勤涉长道，足趼面目黧。自言寡闻识，走俗多沉迷。

今不勇自奋，蹉跎将噬脐。类渴欲石髓，如矇想金篦。

来簉胄子席，求言学端倪。嗟予浅闻道，太仓之一稊。

松菊有荒径，桃李无成蹊。胡能使谷似，每每赪颜低。

晨昏不予舍，三岁改摄提。对案但苜蓿，有黍多无鸡。

一笑为流啜，甘若羊新刲。秋霜八九月，絺绤临风凄。

宁甘范叔寒，不求故人绨。夜窗经与史，短檠照栖栖。

靡曼一不顾，端如金日磾。嘉子甚年少，老成同齿齯。

照庭真玉树，饤座称佳梨。为文颇挺拔，绝去翰墨畦。

声华出诸彦，籍籍喧青齐。遂收济北荐，谓即辞蒿藜。

如何尚龃龉，时命多乖暌。方今天子圣，隆学古与稽。

美化浃辽夏，文星动娄奎。郡邑各黉宇，夏屋华榱题。

师儒自廷授，望实多金闺。大烹极鼎味，岂复嗟盐齑。

月书季有考，升舍兹其梯。吾邦矧多士，擅富浙水西。

文华灿星斗，光彩腾虹霓。似闻与二难，同起公堂跻。

侃侃共辉映，乳酪兼酥醍。文高各扬迈，质美皆悬黎。

生资固不凡，器用况已犀。先生力推引，同志无倾挤。

亨涂可自致，如车资軏輗。明年拔寒俊，一封下芝泥。

乡校伫宾贡，跋马登隋堤。谈笑取通显，岂直组与圭。
黎明府见示令叔显谟开国墓志求诗为赋三首
戴复古（宋代）

巴蜀何多事，贤能见一时。
才为花县宰，早受菊坡知。
关外科民急，兴元易帅迟。
预曾陈利病，人不信著龟。
＊心香 本名行香子 夫妇分离
马钰（金朝）

你是何人。我是何人。与伊家、元本无亲。都缘媒妁，遂结婚姻。便落痴崖，贪财产，只愁贫。你也迷尘。我也迷尘。管官缘、火里烧身。牵伊情意，役我心神。幸遇风仙，分头去，各修真。
梦游洛中十首
蔡襄（宋代）

过雨池塘凉气早，落花门户乱红多。
松亭石上题名处，谁剥莓苔看在么。
送曾处善赴宝应尉
沈辽（宋代）

我初隐身治蓬藟，馀生不复人间世。左山右山白云上，一动一静浮尘外。

齐山山上老夫庵，青溪溪南侍中第。朱颜公子不易识，短衣款段来相际。

长堤相望虽甚远，有意即行终不计。东邻竹阁长夏热，我构云巢方自蔽。

斓斑石台始一眺，寂静庵基犹未薙。随云步访胡矮老，放怀止得殊师利。

石桥寺前夜月冷，金鸡峰下秋霖霁。君恃马足下惮远，我驾蓝舆随处税。

六峰老师气轩豁，九华雌山苦阴晦。庵前菜茹常不厌，城里羊肩难数置。

漫天风雪一畅目，满榻春阳欣炙背。裴休自参黄檗禅，梅福岂是南昌尉。

相见终年已解空，分襟一别那成滞。拍江春水浮鹢首，万里青天运鹏翅。

顺风莫寄南来书，老夫柴门多自闭。
连日大雨门外湖水渺然
陆游（宋代）

趁朝把笏著乌鞞，不似归来买短蓑。
尚鄙朱公养鱼术，肯为甯短饭牛歌？逢时有命求何益？触事无心得最多。
乐处却嫌儿辈觉，出门十步即烟波。
得张正字诗
陈与义（宋代）

送老茅屋底，天寒人迹稀。
一觞犹有味，万事已无机。
岁暮塔孤立，风生鸦乱飞。
此时张正字，书札到郊扉。
宿天竺寺晓发罗源
戴叔伦（唐代）

黄昏投古寺，深院一灯明。水砌长杉列，风廊败叶鸣。

山云留别偈，王事速归程。迢递罗源路，轻舆候晓行。
花心动·渐渐东方
王哲（金朝）

渐渐东方，渐冲和鲜明，秀灵相接。渐次转迁南陆，阳晶炽赫。暑炎光晔。渐令西境金华聚，渐轮在北相凝浃。渐成悟，渐见四时，怎生拈捻。渐渐须臾岁业。渐别作仙家，景堪招摄。渐把气神炼，变真丹就上，愈加调燮。渐知行入前程路，渐分朗、足开云蹑。渐无做，渐高道成德猎。
武夷山一线天
徐渭（明代）

双峡凌虚一线通，高巅树果拂云红。
青天万里知何限，也伴藤萝锁峡中。
十二月乐辞十三首 其十二 十二月
吾丘衍（元代）

风惊雁阵鸣寒天，迎春燕綵飞联翩。星门十二转华月，三十六簧吹暖烟。

琼芳散漫舞幽碎，酒力微昏不成醉。尽衣送岁鼓逢逢，椒花翠盘分小红。
赠翟提刑
李新（宋代）

云麦供羞荐紫阍，里闾初识子威孙。
千年海骨蟠桃实，六日天眉画桂痕。
饱见雪霜威剑阁，行看松柏老夷门。
石麟下作人间客，故有光芒扫夕昏。
虬龙金璧走天阍，下有高陵几代孙。
赋掷玉声那问价，笔生春意自无痕。
尚书补去由高第，廷尉除归不署门。
玄圃长生新酿熟，一庭椿露滴黄昏。
寿曾撙斋七十八
尹直卿（宋代）

先生虽老正康强，紫绶金鱼两鬓霜。
椿干岂因更节健，松江自饮菊潭香。
方过一百官省岁，尚有八千年寿长。
徼福定从句漏令，丹砂问了却分赏。
东武吟
蒋湘培（清代）

汉帝求故剑，嫔御皆涕零。魏王弃前鱼，左右多叹声。

贱子少年日，早希烈士名。出身承主恩，万里事远征。

追虏交河北，蓐食朔方庭。徒手冒白刃，俯身搴前旌。

朔风浩浩来，塞马惨不鸣。孤蓬杂沙飞，天地忽晦冥。

短兵怒相接，血溅单于腥。朝射南山虎，夜宿醉尉亭。

何人知故将，穷老甘伶仃。道逢羽林儿，顾盼生光荣。

锦带鹔鹴裘，车马浩纵横。时移贵贱异，事去炎凉更。

顾惭麒麟阁，虚望嫖姚营。苍鹰思一击，老骥忽长鸣。

仍蒙伏波将，不愧班生铭。
雨后顾山舟中晚眺
陈柄德（清代）

晚天微雨过，菰蒲似新浴。花气还袭人，轻舟荡空绿。

春山列芳甸，翠黛遥天续。景光足延览，廛市厌拘束。

幽情寄何许，滩声漱寒玉。
次韵陆承之寒夜有怀
陈深（宋代）

壮志寥寥在，流年冉冉催。
寒灯和梦照，暗雨挟愁来。
白雪词难和，青山首重回。
夜兰浑不寐，慨想陆机才。
晚节
王绂（明代）

不独宜烟雨，尤能傲雪霜。隆冬残腊里，相伴野梅芳。
踏莎行慢
欧阳修（宋代）

独自上孤舟，倚危樯目断。难成暮雨，更朝云散。凉劲残叶乱。新月照、澄波浅。今夜里，厌厌离绪难销遣。

强来就枕，灯残漏水，合相思眼。分明梦见如花面。依前是、旧庭院。新月照，罗幕挂，珠帘卷。渐向晓，脉然睡觉如天远。
留守太尉潞国文公宠示耆年会诗次韵继和
苏颂（宋代）

四登台衮垂三纪，三镇神崧第二春。
会老特过丞相阁，开筵仍具大官珍。
追寻故事图形在，喜遇承平笑语频。
叙述须归大手笔，唱酬俱是两都宾。
贵如方岳虞咨牧，清比西山晋列真。
盛集古今应未有，谩夸灵鹫会中人。
初雪朝退与诸公至西阁
刘敞（宋代）

朝光初上九门开，贝阙珠宫白玉台。真有烛龙浮渤澥，却占云气认蓬莱。

斗回暖景开鸣鹤，稍借新芳入早梅。更觉年华无限赏，履綦重叠绕苍苔。
偈颂六十八首
释法薰（宋代）

青山不举步，日下不挑灯。
黄头碧眼，臭肉生蝇。
诸人三十年后悟去，不得错怪老僧。
次韵郑琴山并谢中书君之贶三首 其三
萧立之（宋代）

落笔何能观堵墙，山间只合傲羲皇。惭君遗我湘枝束，愁与吟䯲一样霜。
再用韵戏作二庵图
饶节（宋代）

人说双庵鹘壁巅，妙高峰顶四禅天。梦魂似亦曾招手，千里犹堪论比肩。

渌水白云同一妙，苍松翠竹自相鲜。谁能为作虎头画，传与人间五百年。
和子西喜雨
袁说友（宋代）

战龙卷水动诗兵，着语才非喜雨亭。
但得云粳香颗颗，不愁霜发短星星。
秧针刺水轻浮绿，麦浪翻风半挟青。
只愿年年饱忧国，庶几万里一心宁。
宿青绥铺
童蒙（宋代）

跋涉千千里，我行亦良勤。
戒途桂林腊，解辔盱水春。
赤石照病桂，红泉濯征尘。
麻姑顾我笑，问别何所因。
忆昨罢清江，中兴初甲寅。
去家十五年，一扫先君坟。
未及亲旧语，遽随犬羊奔。
幕燕遂如客，月鹊无安村。
得官峤南州，欲访出世人。
御虎信有命，生还聊一欣。
此事姑置之，既往安足论。
山神似相怜，静扫群峰云。
句
陈起（宋代）

秋雨梧桐皇子府，春风杨柳相公桥。
塞上食物将尽得乾鱼数番下酒醉中作
张佩纶（清代）

突黔甑尘菜空盎，朵颐忽动江湖想。炰鳖难升吉甫筵，植鳍愧湖胥靡象。

浑河泔浊不藏鳞，那似清泠容结网。谪庖商度到薨物，义不及宾堪一飨。

莫嫌乾枯少滋味，触手腥污先涤荡。固知受炙更芳芗，何苦登盘仍木彊。

余腊投地狗莫牙，短铗辞门客谁饷。可哀便似武夷君，恨少虹桥孤月朗。

虚斋薄饭独谋醉，归梦濡浭触菰蒋。稻花十里涨初肥，径尺生鳞触竿上。

渔山止合具熐蠡，缘木可怜逢罔两。空烦湿沫相呴濡，波臣肯乞升斗养。

孙叔残羹枉自调，子山小启何劳仿。由来休王配五行，清庙供羞宜夏长。

大州献鱐备坚刚，笾人郑重天官掌。请看片片掷风涛，噀酒成龙引千丈。
百字谣 久雨得晴再用韵
周权（元代）

海棠开也，问底事悭晴，檐花犹落。可惜风流天不借，都逐闲花浮薄。冷雨难禁，红脂洗脱，半露肤如玉。东风解事，未教飞点吟屋。清晓多谢天公，着晴暾烘透，嫣红重簇。欲谢看来还更好，犹自＊芳艳烁。瘦杜无情，老苏有句，未用论凄独。春愁多少，直拚付与春＊。
奉送孔十兄宾客承恩致政归东都旧居
权德舆（唐代）

达人旷迹通出处，每忆安居旧山去。乞身已见抗疏频，

优礼新闻诏书许。家法遥传阙里训，心源早逐嵩丘侣。

南史编年著盛名，东朝侍讲常虚伫。角巾华发忽自遂，

命服金龟君更与。白云出岫暂逶迤，鸿鹄入冥无处所。

归路依依童稚乐，都门蔼蔼壶觞举。能将此道助皇风，

自可殊途并伊吕。
鹧鸪天·室人降日以此奉寄
魏初（元代）

去岁今辰却到家，今年相望又天涯。一春心事闲无处，两鬓秋霜细有华。
山接水，水明霞。满林残照见归鸦。何时收拾田园了，儿女团圆夜煮茶。
洞仙歌 其四 庚申乐净锦棠盛开作
丘崇（宋代）

花中尤物，欲赋无佳句。深染燕脂浅含露。被春寒无赖，不放全开，才半吐，翻与留连妙处。

人间称绝色，倾国倾城，试问太真似花否。最娉婷，偏艳冶，百媚千娇，谁道许，须要能歌解舞。

算费尽、春工到开时，甚却付、连宵等闲风雨。
偈颂一百四十二首 其八十一
释广闻（宋代）

善言言者，言所不能言。善迹迹者，迹所不能迹。明眼衲僧，撞墙撞壁。
偈颂一百六十首
释宗杲（宋代）

新岁击新鼓，曾施新法雨。
万物尽从新，一一就规矩。
普贤大士欣欢，乘时打开门户。
放出白象王，遍地无寻处。
唯有这个，不属故新。
等闲开口，吞却法身。
千年桃核里，元是旧时仁。
刘谷山
张嵲（宋代）

奉令事设险，兹山再经历。
岁暮阴云昏，雪后杉桂碧。
修篁亚路阴，老木参天直。
下瞰穹谷中，众树纷若戟。
或为龙蛇斗，或作熊虎踯。
阴崖不受春，冬带轮囷色。
古苔如绿毛，因依露犹滴。
阴风忽动谷，众籁久方寂。
傥非神物居，定有龙蛇宅。
山阴魏家平，百丈峙绝壁。
战楼摩云霄，武帐侵斗极。
钩援谅无庸，梯冲当弃绝。
虽无墨翟守，天险岂所敌。
揽胜心以愉，经险情屡惕。
抚事既磨愆，微躯谅安惜。
何当四海晏，诛茅此投迹。
诗成无与言，搔首三叹息。
次韵介之
孔武仲（宋代）

亭上掀帘试解襟，远山崷崒势前临。
前滩溅沫锵鸣玉，落照蒸前映翠金。
运笔欲回天地力，高谈真造圣贤心。
於中览景宜谁预，愿结夫君此笑吟。
中父礼院学士挽词
王安礼（宋代）

汉殿曾亲册，收科咫尺间。文成疾翻水，学富似登山。

夷路方腾驾，重泉忽掩关。乡人洒泪送，犹想去车还。
句
释本逸（宋代）

罥鹤颠崖上，冲天昧米民。
望月婆罗门引 清明后醉书于史氏之别墅二首 其一
段成己（金朝）

东风袅袅，飞花一片点征衣。等閒耗损香霏。春去春来无迹，静里几人知。

问沈郎何事，带减腰围。

功名愿违。算此计、未应非。剩把閒愁殢酒，幽兴裁诗。

溪山好在，怅眼中、渺渺故人稀。回首处、清泪如丝。
怡红快绿
曹雪芹（清代）

深庭长日静，两两出婵娟。
绿蜡春犹卷，红妆夜未眠。
凭栏垂绛袖，倚石护青烟。
对立东风里，主人应解怜。
钱知县祈嗣求颂
释慧远（宋代）

明珠在掌犹遗坠，辉玉囊中不失时。
幸有观音玉环手，何劳更诵梦熊诗。
有恨久囚
佚名（唐代）

人易千般去，余嗟独未还。空知泣山月，宁觉鬓苍斑。
颂古三十九首
释道枢（宋代）

同行自古不相肯，峰顶老人何足论。
山凹落尽桃花片，流水依前绕竹门。
荒亭晚坐
王禹偁（宋代）

荒亭秋日沉，独坐白头吟。
为郡殊无味，归田素有心。
鹊翻枫叶乱，蛬响菊丛深。
微物休相聒，幽怀老不禁。
怡怡轩赠王次翁
晃冲之（宋代）

先生骨老劲如松，柴米辛勤只自供。
每笑燃萁何太急，应怜舂粟不相容。
虽能有弟同斯乐，忍使无儿继此踪。
孙孝若方广居，招看八面重台牡丹
冯舒（清代）

乱来花事不关身，此日君家醉殿春。艳粉一团欹露冷，赪红八面斗妆新。

朱衣拭汗思何晏，绣帔飘香忆太真。至竟形相无好句，如愁欲语总伤神。
赠写真水监处士王温叔
杨万里（宋代）

我不如森森千丈松，我不如濯濯春月柳。
髯疏鬓秃已雪霜，皮皱肉皴真老丑。
叶生画时颜尚朱，王生画时骨更臞。
一生爱山吟不就，两肩化作秋山瘦。
君不见褒公鄂公图凌烟，腰间羽箭大如椽。
君不见涴花醉图粉墨落，日斜泥滑驴失脚。
贵人寒士两相嗤，画图犹在人已非。
王生王生且停手，不如生前一杯酒。
縠波
赵时韶（宋代）

鲛人机轴巧，织出水晶宫。
浣濯有新雨，卷舒无定风。
晴岚轻染绿，斜日半浇红。
渔父无端甚，轻舠截个中。
和王采访重九见访
陈元光（唐代）

河北推儒雅，嵩高降岳神。明径通桂掖，飞幰渡荆津。

明快宜朝美，疏通亦我怜。怒同雷电厉，喜沛雨霖恩。

乔木家声旧，严轺帝命新。心交今管鲍，筹运访张陈。

是日登高节，伊谁送酒频。江州华胄使，携榼再慇勤。
送鲁郡刘长史迁弘农长史
李白（唐代）

鲁国一杯水，难容横海鳞。仲尼且不敬，况乃寻常人。

白玉换斗粟，黄金买尺薪。闭门木叶下，始觉秋非春。

闻君向西迁，地即鼎湖邻。宝镜匣苍藓，丹经埋素尘。

轩后上天时，攀龙遗小臣。及此留惠爱，庶几风化淳。

鲁缟如白烟，五缣不成束。临行赠贫交，一尺重山岳。

相国齐晏子，赠行不及言。托阴当树李，忘忧当树萱。

他日见张禄，绨袍怀旧恩。
侍宴长宁公主东庄
刘宪（唐代）

公主林亭地，清晨降玉舆。画桥飞渡水，仙阁涌临虚。

晴新看蛱蝶，夏早摘芙蕖。文酒娱游盛，忻叨侍从馀。
挽方宋贤四绝
黄公度（宋代）

少年挟策上皇都，晚岁论功向石渠。
犹忆微才在天禄，铅丹曾为校遗书。
出游
姚镛（宋代）

春来日日风兼雨，今日晴明试杖藜。闭户不知花信过，野桃开了到棠梨。
颂古四十五首
释如珙（宋代）

二十年来不具眼，茅庵烧却是徒为。
三春暖气无多子，真实之言亦可师。
云容
弘历（清代）

云容易散浑难聚，春色难留信易过。屈指年来春数度，望云几问夜如何。
题宛陵北楼
郑准（唐代）

雨来风静绿芜藓，凭著朱阑思浩然。人语独耕烧后岭，

鸟飞斜没望中烟。松梢半露藏云寺，滩势横流出浦船。

若遣谢宣城不死，必应吟尽夕阳川。
宾山驻锡云居
雪江秀公（明代）

满地云山皆幻住，此心若了始为僧。
草茅径昃须扶杖，雾雨堂昏要续灯。
警露鹤鸣穿壁月，弄花猿引挂岩藤。
闭门细究《楞严》旨，镜像年芳未可凭。
舟次九山
黄庚（元代）

水云尽处列奇峰，螺髻参差杳霭中。
江岸维舟看不了，烟岚分碧入疏蓬。
念奴娇（木犀）
刘克庄（宋代）

绕篱寻菊，菊犹迟、舍北芙蓉浑未。却是小山丛桂里，一夜天香飘坠。约束奴兵，丁宁稚子，莫扫青苔砌。风高露冷，倚栏疑匪人世。

客有载酒过余，郎吟招隐，洗尽悲秋意。白发长宫穷似虱，刚被天公调戏。遍地堆金，满空雨粟，不济渊明事。残英剩馥，明朝犹可同醉。
防江行五首
刘子翚（宋代）

楼船动沧江，江晴鼓声发。
男儿取封侯，赴敌如饥渴。
腰悬孛堇头，长歌献金阙。
咏夏雨
张玉娘（宋代）

头上云俱黑，一片雨浪浪。惨澹隐高树，霏微迷绿杨。

冷冷添涧水，点点落危樯。帘捲山流翠，郊虚草自香。

静嫌声间竹，醉爱爽凝觞。殿阁罗閒扇，池亭送嫩凉。

荷珠圆复碎，兰芷脆还芳。拂埃乱天际，度云喧草堂。

乘空曳轻练，向晚洗炎光。幽径荒苔滑，短檐飞鸟忙。

湛湛翻萍影，溶溶浸柳塘。无心留石洞，有梦恼襄王。

暝色欺明月，高飙透薄裳。入更生阒寂，攲坐讶清商。

润气清湘簟，徘徊怯绣床。
依韵奉酬李迪
高骈（唐代）

柳下官资颜子居，闲情入骨若为除。
诗成斩将奇难敌，酒熟封侯快未如。
只见丝纶终日降，不知功业是谁书。
而今共饮醇滋味，消得揶揄势利疏。
次韵闻复西湖夏日六言 其二
释道潜（宋代）

老葑年来席卷，吴侬旧恨弥申。昨夜冯夷鼓吹，遨嬉抵彻诸邻。
游洞霄
陈宗古（宋代）

闲访洞霄宫，幽奇景莫穷。
溪山虽极远，岩穴自相通。
若不寻尘外，无由到此中。
高真在何处，笑我白头翁。
回憩翠蛟亭
孔元忠（宋代）

引领篮舆上翠微，众山回首觉平低。
棲真洞口云初合，大涤峰头日末西。
新笋暗抽穿木叶，古藤虬结跨沙堤。
蛟亭雨后泉声急，万鼓喧豗拥涧蹊。
友人过访
缪慧远（清代）

茸城愁绝各风烟，倾倒今朝倍黯然。坐上清歌闻《子夜》，人生行乐及丁年。

三春会面常多阻，百罚深杯且共传。旧事凄凉言未尽，檐花落久雨纤绵。
酬曾逢原参寥上人见寄山阳作
秦观（宋代）

倦客当老秋，於忽少佳意。
孰云尘滓地，刘阮肯俱至。
一披清骨毛，再见失身世。
有如执盛热，傃月濯凉吹。
又如观巨梓，却觇萧苇细。
十辰同遨游，不觉日车逝。
嗟予逃空虚，终日面林翳。
闻人足音喜，况乃道所契。
方念衣袖分，明月忽我畀。
眷言何以酬，白发同所诣。
和别制垣金陵劝驾韵
李曾伯（宋代）

殷勤儒帅饯图南，文物彬彬岁比三。
远业相期唐进士，流风一洗晋清谈。
歌陈呦鹿筵初宴，分揣庸驽乘莫骖。
好向琼林待公衮，杏园春色正红酣。
湖上醉题
方岳（宋代）

山知吾亦以诗豪，畴昔于山只淡交。清得不多赢得瘦，一生悔读楚离骚。
次韵赠慈书记 其三
王庭圭（宋代）

老洪作语惊一世，笔力可敌千人军。足下马驹今复出，纵横踏破岭头云。
小桃红·碧湖湖上柳阴阴
杨果（元代）

碧湖湖上柳阴阴，人影澄波浸，常记年时欢花饮。到如今，西风吹断回文锦。羡他一对，鸳鸯飞去，残梦蓼花深。
寄景地判官
贯休（唐代）

渚宫江上别，倏忽十馀年。举世唯攻说，多君即不然。

浦珠为履重，园柳助诗玄。勉力酬知己，昌朝正急贤。
绍兴十三年发皇后册宝十三首
佚名（隋代）

天地奠位，乾坤以分。
夫妇有别，父子相亲。
圣王之治，礼重婚姻。
端冕从事，是正大伦。
水调歌头（次琼山韵）
李谌（宋代）

足迹半天下，家说在琼川。往来无定，蓬头垢面仟憎嫌。挥扫笔头万字，贯穿胸中千古，不记受生年。海角一相遇，缘契似从前。

钟离歌，吕公篆，醉张颠。恍如赤城龙凤，来过我鲸仙。笑我未离世网，不染个中尘土，饥食困来眠。拟问君家祖，兜率乐天天。
横塘图
张心渊（清代）

妾家生小住横塘，柳映茅檐竹靠墙。郎若船来轻荡桨，水边时宿雨鸳鸯。
句
晃逈（宋代）

影外影为三等妄，梦中梦是两重虚。
咏画障
上官仪（唐代）

芳晨丽日桃花浦，珠帘翠帐凤凰楼。
蔡女菱歌移锦缆，燕姬春望上琼钩。
新妆漏影浮轻扇，冶袖飘香入浅流。
未减行云荆台下，自比凌波洛浦游。
李委吹笛?并引?
苏轼（宋代）

．元丰五年十二月十九日，东坡生日也。
置酒赤壁矶下，踞高坡，俯鹊巢。
酒酣，笛声起于江上。
客有郭、石二生，颇知音，谓坡曰：“笛声有新意，非俗工也。
”使人问之，则进士李委，闻坡生日，作新曲曰《鹤南飞》以献。
呼之使前，则青巾紫裘要笛而已。
既奏新曲，又快作数弄，嘹然有穿云裂石之声。
坐客皆引满醉倒。
委袖出嘉纸一幅，曰：“吾无求于公，得一绝句足矣。
”坡笑而従之。
山头孤鹤向南飞，载我南游到九嶷。
下界何人也吹笛，可怜时复犯龟兹。
句
刘永年（宋代）

一柱会擎天。
自箴四章
沈蕙玉（清代）

天生蒸民，有觉其性。阴阳肇判，含元达顺。琴瑟载咏，蘋蘩攸司。

含夜用敬，犹惧或亏。无曰深闺，莫余云觌。淑慝在躬，指视暗室。

维椒与兰，植于中田。我思君子，淑慎寒渊。

先民有言，言不出阃。牝鸡之晨，厥家用损。节以应佩，琴以和神。

词苟或费，宁默而存。勿尚尔舌，寸心是弛。既悔而追，不胫千里。

嗟嗟愚盲，慎其德间。鹦鹉多言，只名文禽。

纻纩在笥，焕乎有烂。凄其以风，滋我永叹。维织与纴，为坊厥心。

舍业而嬉，淫慝相寻。野有络纬，振迅其翼。尔安用媮，微羽所疾。

虽有孔翠，不如春蚕。之子纂组，不如布缣。

冀妻如宾，孟光举案。夫岂矫情，偷惰斯远。啼眉折腰，邦国之妖。

彼昏罔知，反以用骄。幽闲贞静，曰配君子。载色载笑，若佐之史。

敬而能和，穆如清风。修身准此，维以令终。
和族兄无言题能仁寺当云轩一首
刘一止（宋代）

绿树新回合，斜窗旧邃深。壶觞如栗里，岁月似山阴。

半世怀清隐，何年得此心。借床眠不熟，酒力横相侵。
张明远自持其所居萃胜亭记来求诗为赋三篇 其二
冯时行（宋代）

百城何岧峣，储清自太初。静境超人寰，群仙之所居。

清都閟宝箓，宫阙函丹书。真人拜玉庭，天帝手自除。

宝盖相参差，缥缈来空虚。我欲从之游，兹山遂慵疏。

朝霞以为食，浮云以为车。此意靡坚决，西望空欷嘘。

君今定不凡，买山自菑畬。上方切层霄，伊蹊百步馀。

瑶草破雾收，青精凌雨锄。往往逢迎间，松乔曳云裾。

为我语羡门，问讯今何如。
题扇面尽寄陈云山中丞
湛若水（明代）

两舟系彼岸，共说波涛话。我若归去来，江山胜如画。
送闵郎中知池州
梅尧臣（宋代）

一送池阳守，颇怀当日游。
青山临岸尽，翠水入江流。
楚旧茅为贡，燕来雁报秋。
牧之登览处，故事待君修。
轩亭
张侃（宋代）

篮舆清晓过轩亭，轩外山围未了青。我意他年寻一壑，只因今日眼曾经。
魁斗山
张湄（清代）

近接宫墙数仞高，星光磊磊起文豪。问名已列魁三象，分派应如海一鳌。
地动
曾巩（宋代）

吾闻元气判为二，升降相辅非相伤。
今者无端越疆畔，阴气焰焰侵于阳。
阳收刚明避其势，阴负捷胜尤倡佯。
地乘是气亢于下，震荡裂拆乖其常。
齐秦晋代及荆楚，千百其堵崩连墙。
隆丘桀屋不自定，翩若猛吹摇旌幢。
生民汹汹避无所，如寄厥命于湖江。
有声四出嘻可怕，谁击万鼓何雷硠。
阴为气静乃如此，天意昧密宁能详。
或云蛮夷尚侵轶，已事岂必垂灾祥。
意者邪臣有专恣，气象翕翕难为富。
据经若此非臆决，皎如秋日浮清霜。
祖宗威灵陛下圣，安得直语闻明堂。
朝廷肃穆法度治，岂用懔懔忧胡羌。
稽山农
陆游（宋代）

华胥氏之国，可以卜吾居，无怀氏之民，可以为吾友。
眼如岩电不看人，腹似鸱夷惟贮酒。
周公礼乐寂不传，司马兵法亡亦久。
赖有神农之学存至今，扶犁近可师野叟。
粗缯大布以御冬，黄粱黑黍身自舂，园畦翦韭胜肉美，社瓮拨醅如粥醲。
安得天下常年丰，老死不见传边烽；利名画断莫挂口，子孙世作稽山农。
寿陈制垣
李曾伯（宋代）

十载肝油驻汉关，勋名高压岘南山。
雨滋万顷春犁乐，月淡三边夜柝闲。
为小朝廷留宿望，升真学士重崇班。
九重银信知非远，白玉阶前一武间。
卜算子
陈三聘（宋代）

雪后竹枝风，醉梦风吹醒。瘦立寒阶满地春，淡月梅花影。

门外辘轳寒，晓汲喧金井。长笛何人更倚楼，玉指风前冷。
双瓜图二首为瞿长史赋 其二
王翰（唐代）

碧丛抽穗为芣苢，青蔓悬瓜若旨苕。一段天机精妙处，便堪持此换琼瑶。
八月十四日夜玩月
元稹（唐代）

犹欠一宵轮未满，紫霞红衬碧云端。

谁能唤得姮娥下，引向堂前子细看。
同颜范卿游海天寺（时先秋五日）
黄克晦（明代）

湖上虚亭江上楼，一樽随意俯沧流。
朱旻正伏三庚火，绿树先函五日秋。
云尽匡庐开九叠，天长梦泽入孤舟。
黄昏归棹烟中发，渔唱村镫满渡头。
次韵德符访世美
邹浩（宋代）

秋晨饭香积，举袂清风生。朅来展江道，老木森亭亭。

纤埃不随步，昨宵寒露零。人境两相值，简编焕新晴。

迁固久黄壤，椽笔窥群英。崔子独异趣，一笑铅椠轻。

诗成似金籥，为我开尘扃。
晓出遇猎徒有作
陆游（宋代）

出门万瓦粲晨霜，忽忆行军起裹创。
卖剑买牛身已老，搴旗斩裹梦犹狂。
奇才古有潜屠肆，豪气今谁寓猎场？狐兔草间何足问，合留长箭射天狼。
负暄
郭印（宋代）

儒生习气深，寒陋浑未除。
茅檐负晨曦，暖入四体舒。
怡然得真趣，自谓世所无。
不知华屋下，绣茵围红炉。
风霜搅乾坤，冻死盈路隅。
无计凌空去，云间留日车。
念奴娇（欲雪呈朱漕元顺）
张孝祥（宋代）

朔风吹雨，送凄凉天气，垂垂欲雪。万里南荒云雾满，弱水蓬莱相接。冻合龙冈，寒侵铜柱，碧海冰澌结。凭高一笑，问君何处炎热。

家在楚尾吴头，归期犹未，对此惊时节。忆得年时貂帽暖，铁马千群观猎。狐兔成车，笙歌震地，归踏层城月。持杯且醉，不须北望凄切。
花屿
刘敞（宋代）

孤屿曲池中，芳菲四面同。春愁随雀舫，缭绕未曾穷。
春晚圃田道中三首 其二
晁冲之（宋代）

酒酣驰马笑弯弓，便拟长驱向虏中。但恐老儒无骨相，不堪剑履画南宫。
次韵参寥 其一
韩驹（宋代）

此身不拟堕尘缘，长恐惊鸿落响弦。蹋尽世间千涧壑，归来胸次一山川。

深宫木末犹秋色，故国天涯只暮烟。凭仗道人分石甃，要看庭下玉龙旋。
题范蠡五湖图
李曾伯（宋代）

江湖存魏阙，翰墨寓规箴。
君看龙眠画，当识鸱夷心。
太学冬至日同斋朋友先以兄弟叙拜讫遍诣诸斋
戴表元（宋代）

画阁东炉早，黄帘晓烛迟。
名函僮仆满，齿拜弟兄疑。
歌酒神仙舫，衣冠宰相碑。
如今穷海上，逆旅话襟期。
宋人有得玉者
刘向（两汉）

宋人或得玉，献诸子罕。子罕弗受。献玉者曰：“以示玉人，玉人以为宝也，故敢献之。

子罕曰：“我以不贪为宝，尔以玉为宝，若与我者，皆丧宝也，不若人有其宝。”稽首而告曰：“小人怀璧，不可以越乡，纳此以请死也。”子罕置诸其里，使玉人为之攻之，富而后使复其所。故宋国之长者曰：“子罕非无宝也，所宝者异也。今以百金与搏黍以示儿子，儿子必取搏黍矣；以和氏之璧与百金以示鄙人，鄙人必取百金矣；以和氏之璧与道德之至言以示贤者，贤者必取至言矣。其知弥精，其取弥精；其知弥粗，其取弥粗。子罕之所宝者至矣。”
病虎行
岳珂（宋代）

长风吹谷白日暗，旷野人稀云黯澹。
狐狸啸舞豺狼嗥，病虎妥尾行蓬蒿。
天寒泉冻山骨高，皮枯髀痒霜爪搔。
纷纷晴雪爮落毛，垂头帖耳身腥臊。
群鸦槎牙噪古木，燐火半青新鬼哭。
走麇过前不能逐，目视眈眈蹲朴樕。
毛风血雨天地肃，何日跳踉看食肉。
天生万物有盛时，当年一啸天助威。
坐看云起行引儿，当涂宁复论老罢。
一朝老去守岩窦，落叶满山冰雪后。
壮心空在筋力疲，寂寞长饥眠白昼。
古来豪杰多沈沦，不用为鼠皆若人。
范睢折胁西入秦，内史长叹田甲嗔。
可怜百兽为披靡，转雇不如圈中豕。
男儿奋跲亦渠似，肯复虚为倚崖死。
君不见南山白额曾报恩，墙头金枕投何人。
书辩才白云堂壁
苏轼（宋代）

不辞清晓扣松扉，却值支公久不归。
山鸟不鸣天欲雪，卷帘惟见白云飞。
湖州乐
孙蕡（明代）

湖州溪水穿城郭，傍水人家起楼阁。
春风垂柳绿轩窗，细雨飞花湿帘幕。
四月五月南风来，当门处处芰荷开。
吴姬画舫小于斛，荡桨出城沿月回。
菰蒲浪深迷白筼，有时隔花闻笑语。
鲤鱼风起燕飞斜，菱歌声入鸳鸯渚。
郡楼望雪
刘攽（宋代）

绕郭苍山高复重，东风朔雪曙云浓。层楼已出红尘境，到客宁知群玉峰。

万树羽仪翔白鹭，四原鳞甲动真龙。玉樽清酒留终夕，更看山明霁后松。
梁鼓吹曲十二首 其八 昏主恣淫慝
沈约（南北朝）

昏主恣淫慝，皆曰自昌盛。上仁矜亿兆，誓师为请命。

既齐丹浦战，又符甲子辰。龛难伐有罪，伐罪吊斯民。

悠悠亿万姓，于此睹阳春。
师文莫君以诗从仆求字顾非所长聊作一篇姑慰
毛滂（宋代）

广文无毡风撼颊，冻坐慈恩书柿叶。
乞米珍题矫龙凤，望粥娇儿闹鹅鸭。
不须欧家管城子，镂象雕犀作袍帢。
娥眉曼睩初丰容，一笑自粲非宝靨。
当时临池亦若矣，烟苍雨暗漫襟袷。
几何白骨变黄泥，安用玉轴留华箧。
要当约略记姓名，作底碑傍坐疲苶。
我今姓名亦懒记，几砚尘埃卧羊鬣。
君诗求字得我惊，萦金悬磬真所乏。
归田当赋觅桃诗，岂有来禽青李帖。
酒德
孟郊（唐代）

酒是古明镜，辗开小人心。醉见异举止，醉闻异声音。

酒功如此多，酒屈亦以深。罪人免罪酒，如此可为箴。
庭院深深 梦醒
张令仪（清代）

一枕新凉残梦破，虫声四壁啾啾。芭蕉微雨动人愁。

寒衣犹未赎，落叶早惊秋。

弱息天涯为索米，养亲累尔羁留。山田岁歉又难收。

穷愁别恨，齐集寸心头。
韩玉汝遗油
梅尧臣（宋代）

朝读百纸书，夜成几篇书。
明明白昼有阳乌，黕黕暗室无蟾蜍。
目睛须藉外物光，日月不到卑蔀居。
君能置以清油壶，暝照文字灯焰舒。
妇将膏发云鬓梳，缾底浊浓留脂车。
所益既如此，所感当何如。
怀徐荆州子言却访之因先寄
王世贞（明代）

野人归卧沧江头，衡门翛然何所求。一榻颇为徐孺子，双眼愿识韩荆州。

即馀丘壑傍谁赏，欲往烟波牵我愁。此日扁舟定相遇，可容人唤剡溪游。
清平乐·赏梅观竹
许有壬（元代）

赏梅观竹。不暇才黄独。白玉吹香连碧玉。富杀山人林谷。几年香路艰难。眼明今日重看。便结岁寒心友，休教梦到槐安。
皇甫湜
徐钧（宋代）

授业韩门岁月深，文章有法笔千钧。
三缣一字非邀价，赏识如裴复几人。
咏史诗。不周山
胡曾（唐代）

共工争帝力穷秋，因此捐生触不周。

遂使世间多感客，至今哀怨水东流。
送王炎弼赴山阳守以兵卫森画戟宴寝凝清香为
曾协（宋代）

诗成啸诺余，谋出壶觞暇。
却整进贤冠，麒麟要图画。
浮丘道人招魂歌
汪元量（宋代）

有弟有弟隔风雪，音信不通雁飞绝。
独处空庐坐缧絏，短衣冻飞不能结。
天生男儿硬如铁，白刃飞空肢体裂。
此时与汝成永诀，汝于何处收兄骨。
呜呼三歌兮歌声咽，魂招不来泪流血。
次韵侄伯通岁暮即事
范浚（宋代）

世情分付与东流，含梗徒劳百念浮。但使心源长寡欲，便知乐地本无忧。

处身忌作燕巢幕，脱事要如鹰掣韝。节腊好同营一醉，幸逢开泰戢戈矛。
秦淮杂咏
朱黼（宋代）

萋萋野草带斜晖，江左风流事总非。燕子不归门巷改，行人还说旧乌衣。
燕歌行
张载（魏晋）

小雅废兮，东山不作。
哀我人斯，皇心不乐。
烝哉斯人，胡然而天兮，
王师于铄。
倦寻芳
陈允平（宋代）

杏檐转午。清漏沈沈，春梦无据。凤锦龟纱，空闭酒尘香雾。流水行云天四远，玉箫声断人何处。倦寻芳，镇情尖翠压，强拈飞絮。

记旧约、荼コ开后，屈指心期，数了还数。误我凭阑，几度片帆南浦。燕懒莺慵春去也，落花犹是东风主。正销凝，被愁鹃、又啼烟树。
王命
杜甫（唐代）

汉北豺狼满，巴西道路难。血埋诸将甲，骨断使臣鞍。

牢落新烧栈，苍茫旧筑坛。深怀喻蜀意，恸哭望王官。
春思寄梦得乐天
令狐楚（唐代）

花满中庭酒满樽，平明独坐到黄昏。

春来诗思偏何处，飞过函关入鼎门。
砚瓦墩为周仲鸣作
吴俨（明代）

孰移龙尾晋陵来，风卷波涛翠作堆。高树恍疑为象管，薄云遥认作松煤。

春泉不洗千年垢，秋藓常封数尺台。形胜眼前人未识，久藏榛莽待君开。
送马将军奏事毕归滑州使幕
李嘉祐（唐代）

吴门别后蹈沧州，帝里相逢俱白头。自叹马卿常带病，

还嗟李广未封侯。棠梨宫里瞻龙衮，细柳营前著豹裘。

想到滑台桑叶落，黄河东注荻花秋。
东行口占 其一
陈梦雷（清代）

襆被登车谢九阍，三年囚首一身存。贱同厮养孤臣分，生到边身圣主恩。

籍削寄名归卒伍，魂销凭梦返家园。白云南向肠凄断，鹤发东风正倚门。
初夏二首
舒邦佐（宋代）

稍久梅黄雨，新晴麦熟天。
寸怀煎百虑，一病费三年。
方册强遮眼，短窗时送眠。
三生偿业尽，四体合安便。
杨待制挽词
楼钥（宋代）

事契因同荐，交情晚益亲。
半生文会少，万里宦游频。
别后书犹湿，归来迹遽陈。
何能发潜德，空有泪霑巾。
宿山丹县城
叶昌炽（清代）

山丹汉本作删丹，删字分明映日残。渠水穿城潴近市，边墙负郭碱为滩。

清泉㶁㶁喧堤柳，古县峨峨屋兰。惊喜沙州都督字，神钟光怪出雷坛。

风高大斗暮云愁。战骨隋宫未首邱。地控紫台连朔漠，河从黑水导西流。

围场猎罢先挏马，下泽车来并驾牛。未到授衣寒已到，雪深踰尺稞无收。
壶中天慢
张抡（宋代）

洞天深处赏娇红，轻玉高张云幕。国艳天香相竞秀，琼苑风光如昨。露洗妖妍，风传馥郁，云雨巫山约。春浓如酒，五云台榭楼阁。

圣代道洽功成，一尘不动，四境无鸣柝。屡有丰年天助顺，基业增隆山岳。两世明君，千秋万岁，永享升平乐。东皇呈瑞，更无一片花落。
寄公辟
王珪（宋代）

念昔都门手一携，春禽争向苧萝啼。
梦回金殿风光别，吟到银河月影低。
舞急锦腰迎十八，酒酣玉盏照东西。
何时得遂遍舟去，雪棹同君访剡溪。
同振之德久分韵赋坐石东坡字
程公许（宋代）

千年间气落岷峨，惊世声名镇不磨。
吟咏西湖虽有案，经年儋耳却无波。
细看据石横藜坐，想见骑龙跨海过。
山谷老人犹剩语，是非元不到东坡。
江楼对雨寄杜书记
王建（唐代）

竹烟花雨细相和，看著闲书睡更多。

好是主人无事日，应持小酒按新歌。
寄霞老
邹浩（宋代）

闻说高山寺，崇宁赐额新。长为祝圣地，无复寓居人。

佛殿焚修肃，僧窗挂搭频。西来祖师意，从此出埃尘。
蝶恋花 汤雨生都督贤俪董双湖夫人索题《梅窗琴趣图》
徐庭照（清代）

闻讯江南春到未。添炷炉薰，净几冰弦理。玉腕双抬罗袖起，翠禽飞上阑干嘴。

画幅生绡烦鹤子。人与梅花，一样多风致。疏影暗香传绿绮，小红不用吹箫侍。
四明越添监连日惠诗不能尽继匠手次唐律韵以
曹彦约（宋代）

马口为衔不自宁，辙环唯笔可深耕。
门迎沧海襟期阔，地带天潢句法清。
吾道本无青白眼，世情休欢短长檠。
珠玑肯袖来昌谷，不道陈人畏后生。
次韵受益苦雨二首
方回（元代）

甘泽关民命，随时不在多。
滴穿檐下石，烂倒水中荷。
天有凶荒岁，人无政事科。
诚心能抚字，乖气转为和。
石榴花
丘葵（宋代）

英英石榴花，不火而自晰。
凡今之人兮，谁不附炎热。
百鬼瞰高明，丹朱易倾跌。
出山行
朱秉成（清代）

入山如登天，霜蹄健卫鞭不前。出山如登仙，轻身飞落层云巅。

山路盘陀六百里，铁蹄齧尽薄如纸。一山忽断一山连，四山终日无人烟。

卓午渴掬涧流饮，薄暝倦登藜床眠。饥黎呼号满山谷，女首飞蓬儿赤足。

苦曳奔轮不得停，空教行路伤心目。噫吁嘻！男亦务镃基，女亦勤杼机。

八口皲手指，不足偿呼追。天意何独仇蚩蚩，鲰儒尔本无民责，道除见此犹恻恻。

恻恻全忘行路难，轻车行尽千山侧。千山行尽路渐平，马蹄电掣飞尘轻。

向前行，车莫停。长安已近闻春声，帝城遥傍云霞明。
约刘良叔观苔梅
方岳（宋代）

雪侵横驿苔枝古，莫作江南一样看。
酝藉春情可逊老，棱层诗骨孟郊寒。
也知余子十分俗，雅有书生半点酸。
政恐刘郎识桃耳，相从冷澹亦良难。
愁剧忽失笑
蒲寿宬（宋代）

愁剧忽失笑，不觉心夷然。
量珠成斗笑不卖，鎔金为海愁不煎。
蜜蜂与蓼虫，生死甘苦缘。
今也不为乐，人有几百年。
士龙莫笑跌落水，水中不著此笑仙。
用秦公赠李次仲韵呈次仲三首
曹勋（宋代）

灵明独耀驻年华，九任玄归有等差。
帝一澄明藏水火，昆丘凝结粲云霞。
金精盛处须寻兔，火枣成时要似瓜。
识得神仙木中子，丹腴原及小生家。
虞美人
陈允平（宋代）

彩云别后房栊悄。愁立西风晓。倚阑无语对黄花。惆怅玉郎应在、楚江涯。

钿筝空贮芳尘满。寂寞朱弦断。夜来一点帐前灯。频吐银花双烬、照罗屏。
易阳早发
王勃（唐代）

饬装侵晓月，奔策候残星。
危阁寻丹障，回梁属翠屏。
云间迷树影，雾里失峰形。
复此凉飙至，空山飞夜萤。
朝中措 其一 月季，黄绯二色
姚华（清代）

每逢月夕数花辰。杯酒袭芳尘。过尽东风不管，随时占得清芬。

额黄涂蜡，颜红晕玉，望里如人。见惯东家娇小，墙头不待窥邻。
闻南轩张先生下世感惋有作 其二
孙应时（宋代）

中原天意定何如，岂谓人才不素储。前辈老成今殄瘁，丁年豪隽重萧疏。

武侯岁晚出师表，贾谊平生流涕书。社稷无疆恩泽厚，小臣何敢议盈虚。
春深见雁
张元道（宋代）

杜若生洲荻已芽，随阳片影向天涯。
如今不用思归去，江北江南是一家。
光、威、裒姊妹三人少孤而始妍乃有是作…因次其韵
鱼玄机（唐代）

昔闻南国容华少，今日东邻姊妹三。妆阁相看鹦鹉赋，

碧窗应妹凤凰衫。红芳满院参差折，绿醑盈杯次第衔。

恐向瑶池曾作女，谪来尘世未为男。文姬有貌终堪比，

西子无言我更惭。一曲艳歌琴杳杳，四弦轻拨语喃喃。

当台竞斗青丝发，对月争夸白玉簪。小有洞中松露滴，

大罗天上柳烟含。但能为雨心长在，不怕吹箫事未谙。

阿母几嗔花下语，潘郎曾向梦中参。暂持清句魂犹断，

若睹红颜死亦甘。怅望佳人何处在，行云归北又归南。
新秋对月寄乐天
刘禹锡（唐代）

月露发光彩，此时方见秋。夜凉金气应，天静火星流。

蛩响偏依井，萤飞直过楼。相知尽白首，清景复追游。
赋成中丞临川侍郎西园杂题十首·酴醾架
宋祁（宋代）

媚条无力倚风长，架作圆阴覆坐凉。
露蘂一春清袭袂，有人知是令君香。
偈六十九首 其三十二
释道宁（宋代）

透脱玄关，更无凝滞。一瞖落眼，空华乱坠。
和金功叟二首
吴芾（宋代）

两家诞日俱延客，长恨无缘笑语同。
辄奉明尊聊介寿，愿言百岁亦如翁。
题灵隐寺红辛夷花戏酬光上人
白居易（唐代）

紫粉笔含尖火焰，红胭脂染小莲花。

芳情乡思知多少，恼得山僧悔出家。
碛西头送李判官入京
岑参（唐代）

一身从远使，万里向安西。
汉月垂乡泪，胡沙费马蹄。
寻河愁地尽，过碛觉天低。
送子军中饮，家书醉里题。
清明兴庆池上
韩琦（宋代）

连日阴岑此日晴，池头风物称清明。万鳞潜养云头坼，一鉴新开水面平。

两两凫鹥波上没，憧憧车马柳间行。嘉宾须惜难并会，莫厌芳樽冷淡倾。
寄唐充之二十韵
吕本中（宋代）

俗事自相促，吾生常作难。长河已万折，险路复千盘。

坎壈深藏步，岑嵚稳转鞍。谁知守樗散，略不误泥蟠。

末学多乖谬，微躯寔控抟。小儿成顶领，烈士吐心肝。

许下少文举，吴中无伯鸾。直须识根柢，始是极波澜。

念此欲谁语，想公还自宽。屡成长剑倚，得洗夜虫酸。

解后终年别，殷勤一笑欢。已除舌本强，仍斲鼻端漫。

直节群公念，高名四海间。相期更无事，所祝在加餐。

晚日留残雪，春雷续浅寒。欲行殊未必，坚坐只长叹。

不厌道里远，敢辞裘褐单。却寻三语掾，重对两蒲团。

剩欲洗胸次，先留倒笔端。何须灞陵岸，回首望长安。
过建昌李野夫公择故居
苏轼（宋代）

彭蠡东北源，庐阜西南麓。
何人修水上，种此一双玉。
思之不可见，破宅余修竹。
四邻戒莫犯，十亩森似束。
我来仲夏初，解箨呈新绿。
幽鸟向我鸣，野人留我宿。
徘徊不忍去，微月挂乔木。
遥想他年归，解组巾一幅。
对床老兄弟，夜雨鸣竹屋。
卧听邻寺钟，书窗耿残烛。
以和靖处士疏影横斜水清浅暗香浮动月黄昏两句为韵赋诗十四首 其十
周巽（元代）

元猿吟庾岭，白雁过罗浮。倚竹凝朝望，看花带暮愁。

丰神何洒落，贞节自清幽。酌酒芳林下，酣歌兴未休。
寿星寺闻子规二首
周文璞（宋代）

子规欲归归未得，啼向钱王寿星石。
月明血尽人不知，只怪晓山深似碧。
自讼
陆游（宋代）

年少宁知道废兴，搏风变化羡鲲鹏。
贪求但欲攀分寸，痛定方惭乞斗升。
灵府已能澄似水，俗绿更觉薄于僧。
挂冠且喜身萧散，二顷宁须退可凭。
长城闻笛
杨巨源（唐代）

孤城笛满林，断续共霜砧。夜月降羌泪，秋风老将心。

静过寒垒遍，暗入故关深。惆怅梅花落，山川不可寻。
醉落魄·栖鸟飞绝
范成大（宋代）

栖鸟飞绝，绛河绿雾星明灭。
烧香簟眠清樾。
花影吹笙，满地淡香月。
好风碎竹声如雪。昭华三弄临风咽。
鬓丝撩乱纶巾折。
凉满北窗，休共软红说。
成士瑴校登真诀垂就为作此诗问讯
沈与求（宋代）

硬黄亲校大还书，岩石相看已甚臞。会遣五丁供给使，聊烦六甲奉庖厨。

仙风自昔人何有，灵气于今子岂无。知得茅卿近消息，应骖白鹄到清都。
朝中措（清遐台饯别）
张舜民（宋代）

三湘迁客思悠哉。尊俎定常开。云雨未消歌伴，山川忍对离杯。

他年来此，贤侯未去，忍话先回。好在江南山色，凭时重上高台。
醉花阴·黄花谩说年年好
辛弃疾（宋代）

黄花谩说年年好。也趁秋光老。绿鬓不惊秋，若斗尊前，人好花堪笑。
蟠桃结子知多少。家住三山岛。何日跨归鸾，沧海飞尘，人世因缘了。